Tesla giver gratis opladning til andre bilmærker

Det er to år siden Tesla åbnede sit Supercharger-ladenetværk for andre elbiler end deres egne. For at fejre det, tilbyder selskabet nu en gratis opladning. Det kræver blot, at du der ny kunde – og at du ikke kører i en Tesla.

Tilbudet gælder i 18 lande, heriblandt altså Danmark. Det ophører den 6. januar.

“For at fejre den fortsatte åbning af vores netværk for alle elbiler, får ikke-Tesla-elbiler deres første Supercharger-session gratis indtil den 6. januar 2024,” skriver Tesla Europe i en meddelelse.

For at få en gratis opladning af din elbil ved en Tesla Supercharger, skal du benytte Teslas mobil-app. Ikke alle Supercharger-stationer er åbne for alle elbiler, men i app’en kan du tydeligt se hvilke.

I Danmark har netværket 25 Supercharger-stationer med i alt 480 ladestandere, hvoraf de 20 stationer kan bruges af elbiler af alle mærker. Se eventuelt på oversigten her.

I slutningen af december åbnede Tesla for sin første Supercharger V4 ladestation i Danmark. Den ligger ved Blokhus Feriecenter. Teslas V4 Superchargers har et 3 meter langt CCS-kabel, der nemt kan tilsluttes enhver elbils ladeport. Den er designet, så alle elbiler kan nyde godt af 250 kW opladningshastighed.

Tesla giver gratis opladning til andre bilmærker