Teslas Supercharger-netværk er nu live i Google Maps

Tesla har åbnet endnu en lille, men vigtig dør til sit ellers lukkede økosystem. Fremover kan alle – ikke kun Tesla-ejere – se, hvor mange ledige standere der er på hver enkelt Supercharger direkte i Google Maps.

Dataene er identiske med dem, Tesla selv viser i bilernes navigation og i Tesla-appen: antallet af ladestandere på en station, og hvor mange der aktuelt er ledige. Dermed får elbilister på tværs af mærker langt bedre overblik, når næste ladepause skal planlægges.

Fra lukket klub til åbent netværk

Det nye samarbejde er endnu et skridt i Teslas gradvise åbning af Supercharger-netværket. Det, der engang var forbeholdt mærkets egne kunder, bliver i stigende grad tilgængeligt for alle elbilister.

Selv om nyheden næppe ændrer meget for Tesla-ejerne selv, gør integrationen i Google Maps en kæmpe forskel for alle andre. For i elbilverdenen findes der kun én ting værre end en ødelagt lader – og det er at ankomme til en station, hvor alle standere er optaget.

Bedre planlægning for alle

Med de nye live-data i Maps kan enhver elbilist nu planlægge sin rute ud fra, hvor der faktisk er plads – ikke bare hvor der burde være det. Det bringer Tesla et skridt tættere på målet om at blive hele elbilverdenens favoritnetværk – uanset hvilket logo, der sidder på bilen.

For at få Teslas Supercharger-punkter frem på kortet, skal du angive, at du kører i elbil. Det gøres i Google Maps ––> Indstillinger ––> Dine køretøjer.

Teslas Supercharger-netværk er nu live i Google Maps