Tesla løfter ladeeffekten til 500 kW

Teslas Supercharger ladenetværk står på vippen til at blive endnu mere effektivt. Tesla melder nemlig klar til at udnytte de nye Supercharger V4 ladestandere fuldt ud. Det betyder, at ladeeffekten kan hæves fra de nuværende 250 kW til voldsomme 500 kW ladeeffekt til personbiler og 1,2 MW til Tesla Semi, selskabets elektriske lastbil.

Det fortæller Max de Zegher, der er chef for Supercharger ladenetværket på mediet X.

De absurd høje ladeeffekter nås ved hjælp af en helt ny strømforsyningsenhed, V4 Cabinet, der skal eftermonteres på ladestationerne. Det starter Tesla med at gøre i 2025.

Sound on! V4 Cabinet enables up to 500kW on cars, 1.2MW on Semi. 2X stalls per cabinet. 3X power density.pic.twitter.com/ZY5e6A55cx
— Max (@MdeZegher) November 14, 2024

Med til historien hører, at ingen af de Tesla-modeller, der kan købes herhjemme, kan udnytte den høje ladeeffekt. Tesla Model S, 3, X og Y kan lade med deres maksimale effekt på 250 kW på den nuværende generation af Supercharger-ladere. Derimod vil Cybertruck kunne oplades 30 procent hurtigere. Men den model kan slet ikke købes i Europa.

Den forbedrede teknologi giver også en højere effektivitet, der årligt sparer 100 GWh i spildvarme, hævder Max de Zegher.

Den første Supercharger V4 ladestation åbnede herhjemme i december sidste år. Den ligger ved Blokhus Feriecenter. Tesla har mere end 50.000 Superchargers globalt og ladenetværket er åbent for alle elbilister.

Tesla løfter ladeeffekten til 500 kW